КIуэкIуэ Юрий КъБР-м и Правительствэм хэтхэм япэ зэIущIэ ядригъэкIуэкIащ
Зыхэплъа Iуэхухэм ящыщщ социально-экономикэ
къалэн нэхъыщхьэ дыдэхэр дэгъэкIыныр
КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий республикэм и Правительствэм хэтхэм япэ зэIущIэ ядригъэкIуэкIащ. Къалэн нэхъыщхьэ дыдэу абы къигъэуващ мыхьэнэ хэха зиIэ социально-экономикэ Iуэхухэр дэгъэкIыныр.
Республикэм и къэрал властым и гъэзэщIакIуэ органхэм я лэжьэкIэм, къыщыхагъэщхьэхукIащ зэIущIэм, цIыхухэм я псэукIэм куэдкIэ пыщIа ныкъусаныгъэ нэрылъагъухэр хэлъщ. Апхуэдэхэм ящыщщ бюджет мылъкур, федеральнэ субсидиехэр IэнатIэ пыухыкIахэм, псалъэм папщIэ, агропромышленнэ комплексым, ухуэныгъэм, цIыхухэм социальнэ дэIэпыкъуныгъэ етынымкIэ IэнатIэм зэрахуэфащэкIэ яхуэзэм тещIыхьауэ зэрытрамыгуашэр.
Къэралым и щIыналъэхэм я нэхъыбапIэм ещхьу, республикэр экономикэ гугъуехь пыухыкIахэм щыхэт мы лъэхъэнэм, жиIащ КIуэкIуэ Юрий, мыхьэнэшхуэ иIэщ финансхэр зэгъэзэхуауэ икIи захуагъэ хэлъу тегуэшэным. Абы къыхэкIыу Правительствэм и къалэн нэхъыщхьэщ щIыналъэхэм, къалэхэмрэ районхэмрэ щыIэ гъэзэщIакIуэ властым и органхэм ящIыгъуу а Iуэхум гулъытэшхуэ хэлъу бгъэдыхьэну. КъБР-м и Iэтащхьэм и къалэнхэр пIалъэкIэ зыгъэзащIэм жиIащ властыр зэIухауэ, дэтхэнэ зы цIыхум и дежкIи нэрылъагъуу икIи гурыIуэгъуэу лэжьэн зэрыхуейр.
КIуэкIуэ Юрий IэнатIэ пыухыкIахэм я унафэщIхэм ягу къигъэкIыжащ зыпэрыт лэжьыгъэмкIэ дэтхэнэми жэуап зэрихьыр. Абыхэм хуагъэуващ езыхэр зи унафэщI министерствэхэмрэ ведомствэхэмрэ зэфIагъэкIа Iуэху нэхъыщхьэхэр илъэсыр иухыху зэхалъхьэжу утыку къралъхьэну.
Республикэм щыIэ оперативнэ щытыкIэм и гугъу щищIым, КIуэкIуэ Юрий тегъэчыныхьауэ къыхигъэщхьэхукIащ терроризмэмрэ экстремизмэмрэ ехьэлIа Iуэхухэм я нэхъыбэр коррупцэм къыгуэхыпIэ имыIэу зэрыпыщIар, апхуэдэ Iуэху мыхъумыщIэр властым и IэнатIэхэми зэрыщыIэр.
ЩIалэгъуалэр идеологие егъэлеям демыгъэхьэхынымкIэ къэув Iуэхухэр дэкIын папщIэ, жиIащ КIуэкIуэ Юрий, властым и IэнатIэхэри, хабзэхъумэ органхэри, граждан жылагъуэ IуэхущIапIэхэри зэщIыгъуу зэдэлэжьэн хуейщ.
КъБР-м и Iэтащхьэмрэ
Правительствэмрэ я пресс-IуэхущIапIэ.
